Chrósćicy (aha/SN). 58 zajimcow je minjenu sobotu w Chróšćanskej putniskej hospodźe dožiwiło přednošk rodźeneho Konječana Markusa Bjeńša. Wón je swoju rozprawu wo swojim dźěle po cyłym swěće na temu „Ach mój swěće, domizna?!“ stajił a bě wulkeho zajima dla přemóženy a hnuty. Za młodeho Serba dźě njeje domizna „geografiske městno, ale wšudźe tam, hdźež jeho akceptuja, kajkiž je“. Wotpowědnje temje wječora sej zajimcy spočatnje zaspěwachu „Što radosć rjeńšu dawa“ a po zakónčenju „Kak stupa so lóštnje a wjesele“.
szl_Latn